Document ID: 31991R0464

KOMISSION ASETUS (ETY) N:o 464/91,
annettu 27 päivänä helmikuuta 1991,
asetuksen (ETY) N:o 1729/78 sekä neuvoston asetuksessa (ETY) N:o 1010/86 olevan liitteen ja neuvoston asetuksessa (ETY) N:o 1785/81 olevan liitteen I muuttamisesta kemianteollisuudessa käytettävän sokerin tuotantotukien osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(1), sellaisena kuin se on viimeksi muutettuna asetuksella (ETY) N:o 305/91(2), ja erityisesti sen 9 artiklan 6 kohdan ja 19 artiklan 7 kohdan,
ottaa huomioon tiettyjen kemianteollisuudessa käytettävien sokerialan tuotteiden tuotantotukeen sovellettavista yleisistä säännöistä 25 päivänä maaliskuuta 1986 annetun neuvoston asetuksen (ETY) N:o 1010/86(3), sellaisena kuin se on viimeksi muutettuna asetuksella (ETY) N:o 1771/90(4), ja erityisesti sen 8 artiklan,
sekä katsoo, että
uuden tuotantotukijärjestelmän käyttöön ottamisen jälkeen 1 päivästä heinäkuuta 1986 ja erityisesti sen muuttamisen jälkeen 1 päivästä heinäkuuta 1990 saatu kokemus on osoittanut, että on tarpeen muuttaa tiettyjä teknisiä tai hallinnollisia yksityiskohtaisia sääntöjä mainitun järjestelmän tehokkaamman soveltamisen varmistamiseksi erityisesti tuotantoa koskevan tukitodistuksen hakuvaiheessa; tämän vuoksi olisi myös laajennettava säädettyä vähimmäispoikkeamaa, jota käytetään arvioitaessa, onko asianomainen täyttänyt ensisijaisen velvollisuutensa jalostaa perustuote tai välituote, jotta otettaisiin huomioon jalostuksen tekniset vaatimukset erityisesti niissä käyttämismenetelmissä, joissa saanto vaihtelee suuresti mikro-organismien reaktioiden mukaan; sellaisia tapauksia varten, joissa jalostajan on käytettävä menetelmän epäonnistumisen vuoksi arvioitua suurempi määrä perustuotetta, on myös aiheellista ottaa käyttöön enimmäispoikkeama, jonka rajoissa jalostajan ei tarvitse laatia erillistä asiakirjaa hyötyäkseen järjestelmästä näin jalostetulle lisämäärälle; tämän seurauksena olisi muutettava komission asetusta (ETY) N:o 1729/78(5), sellaisena kuin se on viimeksi muutettuna asetuksella (ETY) N:o 2029/90(6),
asetuksessa (ETY) N:o 1010/86 olevan liitteen säännöllinen tarkastelu osoittaa, että on tarpeen lisätä siihen joitakin kemian tuotteita, joiden valmistuksessa käytetään sokerialan perustuotteita; nämä samat tuotteet olisi yhdenmukaisuuden vuoksi lisättävä vientituen osalta asetuksessa (ETY) N:o 1785/81 olevaan liitteeseen I,
entisessä Brysselin nimikkeistössä mainittu lisättyä sokeria sisältävä näkkileipä mainitaan myös yhteisessä tullitariffissa; se kuuluu alanimikkeeseen 19.08 B ja mainitaan asetuksen (ETY) N:o 1785/81 liitteessä I; siirrettäessä entistä yhteistä tullitariffia uuteen 1 päivästä tammikuuta 1988 sovellettavaan yhdistettyyn nimikkeistöön (CN) tätä tuotetta ei kuitenkaan sisällytetty tähän liitteeseen; tämän vuoksi aiempi tilanne on syytä palauttaa sisällyttämällä tämä tuote asetuksessa (ETY) N:o 1785/81 olevaan liitteeseen I,
yhtenäisen kohtelun ja hallinnon säilyttämiseksi koko markkinointivuoden ajan on syytä säätää mainittujen toimenpiteiden soveltamisesta 1 päivästä heinäkuuta 1991, jolloin seuraava markkinointivuosi alkaa, ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1729/78 seuraavasti.
1 Lisätään 2 artiklan 2 kohtaan ja 3 artiklan 3 kohtaan toinen alakohta seuraavasti:
"Ensimmäistä alakohtaa sovellettaessa:
a) samana perustuotteena pidetään:
i) CN-koodiin 1701 99 10 kuuluvaa valkoista sokeria; CN-koodiin 1701 91 00 kuuluvaa lisättyä maku- tai väriainetta sisältävää sokeria; CN-koodiin 1701 99 90 kuuluvaa muita lisättyjä aineita sisältävää sokeria ja CN-koodeihin 1702 60 90 ja 1702 90 90 kuuluvaa sakkaroosisiirappia, jonka puhtausaste on vähintään 85 prosenttia,
ii) CN-koodeihin 1701 11 ja 1701 12 kuuluvia raakasokereita,
iii) CN-koodeihin ex 1702 40 10, 1702 60 10 ja 1702 90 30 kuuluvaa isoglukoosia,
iv) tämän asetuksen 1 a artiklassa ja asetuksen (ETY) N:o 1010/86 1 artiklan 1 a kohdan ensimmäisessä alakohdassa tarkoitettuja välituotteita;
b) perustuotteen käyttötarkoitusta koskeva maininta voi hakemuksesta ja kyseisen jäsenvaltion toimivaltaisten viranomaisten kanssa tehdystä sopimuksesta koskea ainoastaan yhdistetyn nimikkeistön ryhmää, johon valmistettava kemian tuote tai valmistettavat kemian tuotteet kuuluvat."
2 Korvataan 2 artiklan 6 kohdan toisen alakohdan ilmaisu "95 prosentin" ilmaisulla "90 prosentin".
3 Lisätään 4 artiklan 1 kohtaan toinen alakohta seuraavasti:
"Jos jalostetun perustuotteen tai välituotteen määrä on suurempi kuin tukitodistuksessa mainittu määrä, tätä lisämäärää pidetään 5 prosentin rajoissa tämän asiakirjan mukaisesti jalostettuna, ja lisämäärälle voidaan maksaa asiakirjassa mainittua tuotantotukea."
4 Korvataan 10 artiklan ensimmäinen alakohta seuraavasti:
"Tuotantotuki maksetaan jalostetun perustuotteen tai välituotteen määrälle 4 artiklan 1 kohdan toisessa alakohdassa tarkoitetuissa rajoissa."
2 artikla
Lisätään asetuksessa (ETY) N:o 1010/86 olevaan liitteeseen tässä asetuksessa olevassa liitteessä I mainitut kemian tuotteet.
3 artikla
Lisätään asetuksessa (ETY) N:o 1785/81 olevaan liitteeseen I tässä asetuksessa olevassa liitteessä II mainitut tuotteet.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1991.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä helmikuuta 1991.

Labels: 1
17
6